Bulls stotter steeds in tweede ratDie Bulls het met 31 – 17 teen Munster weg van die huis verloor. Foto: Twitter. Die Bulls het nóg ŉ nederlaag weg van die huis gely toe hulle met 31 – 17 teen Munster in Limerick vasgeval het. Die tuisspan het uit die staanspoor die septer in onplesierige toestande geswaai en die Pretorianers het aanvanklik goed gedoen om die Iere weg van hul doellyn te hou. Hulle het trouens die eerste punte van die wedstryd aangeteken toe Johan Goosen se strafskoppoging oor die dwarslat geseil het. Maar Gavin Coombes – Munster se jong agtsteman wat die maatband tot 1,98 m laat rek – het egter ander planne gehad en sy twee drieë in die eerste helfte het gesorg dat sy span ŉ gemaklike rustydvoorsprong van 17 – 3 geniet het. Jeremy Loughman het net ná die breek verdere sout in die besoekers se wonde gevryf, terwyl Tadhg Beirne se drie die kersie op die Munster-koek was. Prop turned Fly-Half ????#BKTURC #URC | #MUNvBUL @MunsterRugby pic.twitter.com/MAiZRu6bwO — BKT United Rugby Championship (URC) (@URCOfficial) October 15, 2022 David Kriel en WJ Steenkamp het weliswaar punte vir die Bulls aangeteken, maar die besoekers het nooit gelyk asof hulle dié een gaan wen nie. Hulle is by die afbreekpunte ore aangesit en hulle het eintlik maar bitter min van die bal gesien. Eers in Glasgow en nou in Limerick. Die Bulls was weer eens net nie goed genoeg nie. Leinster is tans die voorste span op die Verenigde Rugbykampioenskap-punteleer, gevolg deur Ulster. Die Stormers – in die derde plek – is die beste onder die Suid-Afrikaners, gevolg deur die Sharks (vierde), Lions (vyfde) en Bulls (sesde). Munster: Drieë: Gavin Coombes (2), Jeremy Loughman en Tadhg Beirne. Doelskoppe: Joey Carbery (4). Strafskop: Carbery. Bulls: Drieë: David Kriel en WJ Steenkamp. Doelskoppe: Chris Smith (2). Strafskop: Johan Goosen.